Prófessor í stjórnmálafræði segir að sú stefna sem formaður Framsóknarflokksins boðaði í ræðu á flokksþingi í gær, hljóti að teljast afstöðubreyting hjá flokknum.
Sigurður Ingi Jóhannesson, formaður Framsóknarflokksins og innviðaráðherra lýsti í ræðu sinni mikilvægi þess að þjóðareign auðlinda verði skýrð í stjórnarskrá og sagði miður að stjórnmálaflokkar hefðu ekki náð saman um slíka breytingu. Eiríkur Bergmann, prófessor í stjórnmálafræði segir þetta vera mjög athyglisvert útspil hjá flokknum.
Einn helsti hönnuður þessa kerfis var auðvitað Framsóknarflokkurinn og fyrrverandi formaður hans, Halldór Ásgrímsson, kannski áhrifamestur um akkúrat fyrirkomulag kerfisins eins og það er núna en núverandi forysta ætlar að taka svolitla aðra aðstöðu. Þetta hlýtur að teljast afstöðubreyting hjá flokknum að fara nú fram á töluvert auknar greiðslur inn í ríkissjóð út úr þessari útdeilingu auðlindarinnar. Sem að flokkurinn hefur jú verið áhrifamestur um. Þannig jú það er allra hluta athyglisvert.
Eiríkur segir að hávær gagnrýni hafi verið á kerfið um þó nokkurn tíma og svo virðist vera sem að Framsóknarflokkurinn sé á einhvern hátt að taka undir þá gagnrýni á kerfið eins og það hefur verið byggt upp.
Eiríkur telur að þetta útspil muni ekki hafa áhrif á stjórnarsamstarfið, þrátt fyrir að Framsókn og Vinstri græn hafi bæði boðað vilja til þess að skoða auðlindagjald.
Ég er ekki viss um að þetta muni hafa afgerandi áhrif á stjórnarsamstarfið. Þetta setur vissulega ákveðinn þrýsting á Sjálfstæðisflokkinn um að svara fyrir um það hvort flokkurinn sé tilbúinn í einhverja slíka endurskoðun. Þessu er ekki stillt upp með mjög afgerandi hætti. Þetta eru ekki neinar skýrt afmarkaðar tillögur sem eru þess eðlis að skerast muni í odda svo að maður sjái.

Prófessor í stjórnmálafræði segir þá stefnu sem formaður Framsóknarflokksins boðaði í gær, að skýra þjóðareign auðlinda í stjórnarskrá, hljóti að teljast afstöðubreyting hjá floknum.